ཁོང་གི་སྔོན་མ་ཞིག་ལ་གསུང་དོན།མ་འོངས་ལོ་གཉིས་རྗེས་སུ་ལས་འཆར་འདི་ལྟར།དེ་སྔོན་ཆབ་སྲིད་བཙོན་པར་གློད་གྲོལ་བཏང་རྗེས་སྤྱི་ཚོགས་ཐོག་ཆབ་སྲིད་དབང་ཆ་ལོ་གསུམ་འཕྲོག་གི་ཡོད་ཀྱང་ད་ལྟ་ང་རང་ལོ་བཞི་ཙམ་ཞིག་འཕྲོག་སོང་།དེའི་དུས་ཚོད་དེ་ནི་ཕྱི་ལོ་༢༠༡༧ཟླ་༥ཚེས་༢ལ་དེའི་དུས་བཀག་དེ་ཚང་འགྲོ་གི་ཡོད།དུས་བཀག་ཚང་བ་ནས་བཟུང་ང་རང་ཉིད་འདས་དོན་ཆབ་སྲིད་ཀྱི་ལས་ཀ་ཟེར་ན་འདྲ།ང་རང་བསམ་བློའི་ནང་གི་འཆར་གཞི་ཟེར་ན་འདྲ།གང་ལྟར་ཉིན་དེ་ནས་བཟུང་ལས་དོན་འགོ་བཙུགས་སྟེ་གོམ་འགྲོས་དང་འབོད་སྒྲ་སྒྲོགས་རྒྱུ་ཡིན།འབོད་ཚིག་གཙོ་བོ་ག་རེ་ཡིན་ཟེར་ན།འཛམ་གླིང་ཞི་བདེའི་དེད་དཔོན་ཆེན་པོ་༸རྒྱལ་བ་བསྟན་འཛིན་རྒྱ་མཚོ་མཆོག་གིས་དབུ་ཁྲིད་སྟེ་འཛམ་གླིང་ཞི་བདེ་གཅིག་གྱུར་ཡོང་བ་བྱ་རྒྱུ་དང་།བོད་འདི་ཞི་བདེའི་བསྟི་གནས་སུ་མངོན་འགྱུར་ཡོང་བ་བྱས་སྟེ།འཛམ་གླིང་ཡོངས་ཀྱི་སྐམ་མཚོ་མཁའ་གསུམ་གྱི་དམག་རྣམས་ཆིག་སྒྲིལ་གྱིས་གོ་ལ་ཡོངས་ལ་ཞབས་འདེགས་ཞུ་དགོས་ཟེར་བའི་འབོད་སྒྲ་དེ་ཡིན།གོམ་འགྲོས་དེ་ནི་ཕྱི་ལོ་༢༠༡༧ཟླ་༥ཚེས་༢ཉིན་ནས་རྒྱལ་ས་ལྷ་སའི་པོ་ཏ་ལའི་ཐང་ཆེན་ནས་དབུ་བཙུགས་སྟེ་ག་བར་འགྲོ་ཐུབ་ཐུབ་སྐྱོད་རྒྱུའི་དམ་བཅའ་བརྟན་པོ་ཡོད་སྐོར་བཅས་གསུང་འདུག